Es-mil-e-ua-net-I-WEB	Amassem aguesta net damb eth dia, e deman poirà cada un anar ara cèrca deth sòn destin peth camin d’Allà!” Alavetz intervenguec de nauèth era joena proveïdora: “Fraies, per vida vosta, convidem-lo a passar era net damb nosates e mo n’arriram fòrça damb eth, donques qu’ei ua mala persona sense pudor e ath delà plan graciós.” E li dideren alavetz ath messatgèr: “Que pòs passar era net aciu, damb era condicion de qué sigues jos eth nòste domèni e non demanes cap explicacion sus tot aquerò que veigues o se passe.” E eth responec: “Que sigue atau, ò senhores mies!” E eres higeren: “Lheua-te e lieg tot çò qu’ei escrit dessús dera pòrta.” E eth se lheuèc, e ath dessús dera pòrta vedec aguestes paraules, escrites damb letres d’aur: Non parles jamès de çò que non t’impòrte, se non, enteneràs causes que non t’agraden.